**ოდისევსის სიმღერა**

ვარ ოდისევსი, გადავლახე მღელვარე ზღვანი,

გზა უდაბური კუნძულების, მსხვრევა ხომალდის,

პოსეიდონის უკან დევნა და შერისხვანი. . .

ვარ ოდისევსი, ავსებული ჭმუნვით და დარდით,

ვარ ოდისევსი, გამოვცადე, მსხვრევა იმედთა,

ცრუ მეგობრობა, ცბიერება, ცვალება სწრაფი,

გამაჭაღარა და მომქანცა ჭიდილმა ბედთან,

ვუახლოვდები მოქანცული სამშობლოს ნაპირს...

ვარ ოდისევსი მიჯაჭვული ხომალდის ანძას:

მოუსმენელის ჯერ კაცთაგან სმენა მწადია,

თანამგზავრები დასცინიან ჩემს უხმო ტანჯვას,

ჩემს უხმო ტანჯვას, ეს მეათე წელიწადია!

17.III. 43 წ.

კავთისხევი.